ཚོགས་གཙོ་མཁན་པོ་བསོད་ནམས་བསྟན་འཕེལ་མཆོག་ནས་དབུ་འཛུགས་ཀྱི་གསུང་བཤད་གནང་སྐབས།ཉེ་ལམ་༧གོང་ས་མཆོག་ནས་འཇར་མན་གྱི་བོད་མི་ཁག་ཅིག་ལ་གནང་བའི་བཀའ་སློབ་དང་འབྲེལ་ཏེ་ཚོགས་གཙོ་མཆོག་གིས།ཉེ་ཆར་༧གོང་ས་སྐྱབས་མགོན་ཆེན་པོ་མཆོག་འཇར་མན་དུ་ཕེབས་ཏེ་དེར་ཡོད་བོད་མི་ཁག་ཅིག་ལ་མཇལ་འཕྲད་གནང་བའི་སྐབས་སུ།བོད་མི་ཚོར་༧ཁོང་ད་དུང་ལོ་ངོ་བཅོ་ལྔའམ་ཉི་ཤུར་བཞུགས་རྒྱུ་ཡིན་པ་གསུངས་འདུགདེའི་རིང་ལ་བོད་དོན་བདེན་མཐའ་གསལ་བ་དང་གཞིས་བྱེས་མཉམ་འཛོམས་ཡོང་གི་རེད་ཅེས་བཀའ་སློབ་ཕེབས་ཡོད་པ་རེད།དེར་བརྟེན།ང་ཚོས་བཀའ་དེ་དག་སེམས་ལ་བཅངས་ཏེ་༧གོང་ས་མཆོག་སྐུ་ཚེ་བསྐལ་བརྒྱར་བརྟན་པ་དང་།བོད་མིའི་སྤྱི་མཐུན་གྱི་བསོད་ནམས་གོང་འཕེལ་གཏོང་བའི་ཆེད་དུ་བོད་མི་སྤྱི་བོ་གནམ་བསྟན་ཡོངས་ཀྱིས་འགན་འཁུར་དགོས་ལ།དེའི་ཐོག་ཏུ་དགོངས་པ་ཆེར་བཞེས་དགོས་པ་གལ་ཆེན་པོ་ཆགས་བསྡད་ཡོད་པ་རེད།༧གོང་ས་མཆོག་ད་ལྟ་དགུང་གྲངས་༨༣ལ་ཕེབས་ཡོད་པ་དང་།སྐྱེས་བུ་ཕལ་པ་ཞིག་ཡིན་ན་དགུང་ལོ་དེ་འདྲ་ཆེན་པོ་ཞིག་ལ་བསླེབས་ཚར་དུས་མཛད་འཕྲིན་ཆེན་པོ་ཡོང་རྒྱུ་ཕལ་ཆེར་ཁག་པོ་རེད།འོན་ཀྱང་།༧གོང་ས་མཆོག་ལ་བོད་མི་རིགས་དང་བོད་མི་མང་གིས་བློ་གཏད་བཅོལ་བ་ལྟར།ཁོང་གི་མཛད་འཕྲིན་ཁག་ཀྱང་ད་དུང་རྒྱ་ཆེ་རུ་འགྲོ་བ་དང་འཛམ་གླིང་ནང་དོ་སྣང་བྱེད་མཁན་མང་དུ་འགྲོ་བཞིན་ཡོད་པའི་གནས་སྟངས་ཆགས་བསྡད་ཡོད་པ་རེད།དེར་བརྟེན།ང་ཚོ་བོད་པ་ཚོས་༧གོང་ས་མཆོག་གིས་བཀའ་དྲིན་བསྐྱངས་བཞག་པ་དེ་བཀའ་དྲིན་ཚོར་བའི་ཐོག་ནས་བཀའ་དྲིན་རྗེས་སུ་དྲན་དགོས་པ་དང་།དུས་ནམ་ཡང་སྐད་ཅིག་ཙམ་དུའང་དྲིན་ལན་ལོག་འཇལ་གྱི་ངོ་བོར་མ་འགྲོ་བ་བྱ་རྒྱུ་དེ་ལས་འགན་ནང་ནས་ལས་འགན་གལ་ཆེ་ཤོས་ཤིག་རེད།ཅེས་གསུངས་སོང་།